சினிமா ஃப்ளாஷ்பேக் கொசுவத்தி சுருட்டல்கள் ஒருவகை நனவிடைதோய்தல்தான். எழுத்தில் இல்லாத ஒரு வசதி சினிமாவில் உண்டு. எழுத்தைப் பொருத்தவரையில் நனவிடைதோய்தல் என்பது non fiction ஆதலால் சம்பவத்தைச் சுற்றி எழுப்பப்படும் எழுத்தில் நனவிடைதோய்பவர் தான் பார்த்தவைகளை, அனுபவித்தவைகளைத் தாண்டி கொஞ்சமே கொஞ்சம் சொந்த சரக்கும் சேர்க்க அனுமதி தருகிறான் வாசகன். அதுவும் கூட சம்பவமானது நனவிடைதோய்பவரின் பார்வை வட்டத்திலிருந்து விலகிச் செல்லாமல் பார்த்துக் கொள்ள வேணும். காட்சிகளில் ரொம்பவும் கற்பனையை ஓட்ட முடியாது. ஏனென்றால் நனவிடைதோய்வதன் அவுட்லைனைச் சுற்றித்தான் காட்சி அமையும். வசனங்களில் சுதந்திரம் தாண்டவம் ஆடலாம். ஓரிரு மறக்கமுடியாத மனதில் தேங்கிப் போன வார்த்தைகள் தவிர்த்து வசனமானது வரிக்கு வரி அல்லது வார்த்தைக்கு வார்த்தை நம் நினைவில் இருப்பது சாத்தியமில்லை. சினிமாவில் அப்படியில்லை. ஃப்ளாஷ்பேக்குபவர் தான் பார்க்காத கவுண்டமணி - செந்தில் அல்லது வடிவேலு காமெடிகளையும் இடைச்செருக இயலும்.